เบี้ยชีวิตเกษตรกรฟุบ
ฐานลูกค้าไทยสมุทร ราคาพืชผลตกต่ำดันช่องทางตัวแทนร่วง
14 พ.ย. 2559

ฐานลูกค้าไทยสมุทร ราคาพืชผลตกต่ำดันช่องทางตัวแทนร่วง
ไทยสมุทรประกันชีวิต โดนราคาสินค้าเกษตรตกต่ำ ทำลูกค้าช่องทางตัวแทนหดตัว ยังมั่นใจปีนี้โตพร้อมตลาด หวังปลายปีแห่ซื้อเบี้ยลดหย่อนภาษี 
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า ในปีนี้ช่องทางขายประกันผ่านตัวแทนของบริษัทอาจเติบโตได้ไม่มากนัก เนื่องจากฐานลูกค้าส่วนใหญ่ของบริษัทต่างประสบปัญหาด้านราคาพืชผลทางการเกษตรตกต่ำ จึงส่งผลกระทบกับยอดขายกลุ่มนี้พอสมควร แต่หากเป็นช่องทางขายประกันประเภทกลุ่มหรือที่ขายผ่านธนาคารพาณิชย์ หรือแบงก์แอสชัวรันส์ก็ยังเติบโตได้ดีอยู่ 
ในปีนี้คาดว่ายอดขายของบริษัทจะโตไปตามทิศทางตลาด ซึ่งสมาคมประกันชีวิตไทยประเมินว่าอุตสาหกรรมประกันชีวิตปีนี้เบี้ยจะโตที่ 9% โดยเฉพาะในช่วงปลายปีที่ประชาชนจะให้ความสนใจซื้อประกันชีวิตกันมากขึ้น เพื่อนำสิทธิไปลดหย่อนภาษี โดยการขายของบริษัทจะให้ความสำคัญเรื่องการขายที่มีคุณภาพมากขึ้น เน้นเอาลูกค้าเป็นศูนย์กลาง 
นอกจากนี้ บริษัทอยู่ระหว่างศึกษาการขยายธุรกิจไปยังประเทศในกลุ่มประชาคมเศรษฐกิจอาเซียน หรือเออีซีเพิ่มด้วย โดยช่วงแรกอาจขยายไปที่กลุ่มซีแอลเอ็มวี (กัมพูชา ลาว เมียนมา และเวียดนาม) ก่อน ส่วนรูปแบบการลงทุนนั้นจะขึ้นกับความเป็นไปได้ของแต่ละประเทศ เช่น การไปเปิดสำนักงานสาขาร่วมมือกับพันธมิตรกับนักลงทุน หรือการขอใบอนุญาตใหม่ในประเทศนั้นโดยตรง ซึ่งความท้าทายคือต้องเข้าใจความต้องการลูกค้าในพื้นที่นั้นๆ ที่แตกต่างกัน  
นางนุสรา กล่าวว่า ในการเตรียมรับนโยบายประเทศไทย 4.0 นั้น อุตสาหกรรมประกันชีวิตได้เตรียมพร้อมอยู่แล้ว ในลักษณะคู่ขนานไปพร้อมกับลูกค้า เช่น การเตรียมพร้อมอินชัวร์เทค เน้นการพัฒนาบริการประกันชีวิต โดยเริ่มจากใช้เทคโนโลยีให้ข้อมูลลูกค้าก่อน แต่การซื้อขายยังผ่านตัวแทนเป็นหลัก เพราะถึงแม้จะมีผู้ซื้อประกันชีวิตผ่านออนไลน์แล้วแต่ไม่มาก เพราะผลิตภัณฑ์ที่มีความซับซ้อน 
แหล่งข่าวสมาคมประกันวินาศภัยไทย เปิดเผยว่า ในช่วง 9 เดือนแรกปีนี้ บริษัท ไทยสมุทรประกันชีวิต มีส่วนแบ่งการตลาดที่ 2.3% ทำเบี้ยรับรวมได้ 9,450 ล้านบาท ลดลง 7% จากช่วงเดียวกันปีก่อน ที่ทำได้ 10,142 ล้านบาท